CELEX: 62005TJ0065
Language: ro
Date: 2007-02-14 00:00:00
Title: Hotărârea Tribunalului de Primă Instanță (camera a patra) din data de 14 februarie 2007. # Thomas Seldis împotriva Comisiei Comunităților Europene. # Funcționari. # Cauza T-65/05.

HOTĂRÂREA TRIBUNALULUI (Camera a patra)
      14 februarie 2007
      Cauza T‑65/05
      Thomas Seldis
      împotriva
      Comisiei Comunităților Europene
      „Funcționari – Persoane aflate în perioada de probă – Cadrul științific sau cel tehnic – Numire a unui agent temporar în urma unui concurs de titularizare – Încadrare în grad și în treaptă – Articolele 31 și 32 din statut”
      Obiectul: Acțiune având ca obiect o cerere de anulare a deciziei Comisiei din 5 aprilie 2004 privind numirea reclamantului ca funcționar
         aflat în perioada de probă, în măsura în care îi stabilește încadrarea în gradul A 7 treapta 5
      
      Decizia: Respinge acțiunea. Fiecare parte suportă propriile cheltuieli de judecată. 
      
      Sumarul hotărârii
      Funcționari – Recrutare – Numire în grad și încadrare în treaptă – Numire într‑un grad superior al carierei 
      (Statutul funcționarilor, art. 31 și art. 32 al treilea paragraf)
      Articolul 31 alineatul (2) din statut, care permite autorității împuternicite să facă numiri să deroge, în anumite limite,
         de la norma prevăzută la alineatul (1) al acestui articol, privitoare la încadrarea funcționarului nou‑recrutat în gradul
         corespunzător începutului carierei, nu se referă la situația recrutării ca titulari a persoanelor angajate ca agenți temporari,
         pentru a căror încadrare este aplicat, ca regulă generală, articolul 32 al treilea paragraf.
      
      Deși este adevărat că o lectură literală a acestei ultime prevederi, conform căreia agentul temporar numit funcționar în gradul
         pe care îl avea în momentul numirii își păstrează vechimea în treaptă dobândită în acest grad în calitate de agent temporar,
         nu interzice a priori să se admită că poate fi încadrat, în temeiul articolului 31 alineatul (2), într‑un grad superior celui
         pe care îl deținea ca agent temporar, o astfel de interpretare ar fi, cu toate acestea, contrară structurii și finalității
         acestor dispoziții diferite, care nu pot face obiectul unei aplicări simultane pentru determinarea încadrării unui agent temporar
         ca urmare a titularizării. Astfel, în măsura în care se raportează la ipoteza că un agent temporar își va păstra gradul după
         numirea sa ca funcționar, articolul 32 al treilea paragraf din statut constituie o excepție de la regula de încadrare în gradul
         corespunzător începutului carierei funcționarului nou‑recrutat și reprezintă o normă specială, al cărei efect este, implicit,
         dar necesar, plasarea titularizării agenților temporari în afara domeniului de aplicare al articolului 31 din statut, mai
         exact, și al alineatului (2) al acestui articol.
      
      În susținerea acestei interpretări se pot invoca, pe de o parte, faptul că, atunci când un agent temporar este numit funcționar
         în urma unui concurs intern de titularizare, nu există justificarea posibilității de a acorda, cu titlu excepțional, unui
         candidat excepțional condiții mai atrăgătoare pentru a‑și rezerva serviciile, urmărite de alți angajatori potențiali, iar,
         pe de altă parte, faptul că gradul și treapta atinse de un agent temporar constituie deja reflectarea experienței și a meritelor
         sale din momentul titularizării, astfel încât o aplicare în beneficiul său a articolului 31 alineatul (2) din statut ar echivala
         cu luarea în considerare pentru a doua oară a acelorași date.
      
      (a se vedea punctele 51-57 și 59)
      Trimitere la: Tribunal 13 februarie 1998, Alexopoulou/Comisia, T‑195/96, RecFP, p. I‑A‑51 și II‑117, punctul 37; Tribunal
         6 iulie 1999, Forvass/Comisia, T‑203/97, RecFP, p. I‑A‑129 și II‑705, punctul 44; Tribunal 15 martie 2006, Herbillon/Comisia,
         T‑411/03, RecFP, p. I‑A‑45 și II‑193, punctul 77